পুলিশ সুপার জানান, অভিযুক্ত জয়নাল মাস্টার হত্যার মূল পরিকল্পনাকারী। সে মূলত কোনও এজেন্সির হয়ে বিদেশে লোক পাঠানোর কাজ করে। নিহত মামুনের বাবা সুজন মিয়াকে সৌদি আরবে জয়নাল মাস্টারই পাঠিয়েছিল। এমনকি সুজন মিয়া বিদেশ থেকে সব টাকা -পয়সা জয়নাল মাস্টারের কাছেই পাঠাতেন। সুজন মিয়া দেশে ফিরে সব টাকা ব্যাংকে ডিপোজিট করে রাখেন। সেই টাকার লোভেই নিজের ছেলে ও ভাগিনাকে দিয়ে ১০ হাজার টাকার বিনিময়ে নাসিরকে ভাড়া করে শিশু মামুনকে অপহরণ করায় সে। পরে বিভিন্ন সময় ফোনে খোঁজ-খবর নেন জয়নাল মাস্টার। অর্থাৎ কেউ ফোন করেছে কিনা, ফোন বন্ধ কেন? এসব তথ্য সুজন মিয়ার কাছ থেকে নিয়েছে। মুক্তিপণের টাকা না পেয়ে জয়নাল মাস্টার সন্দেহ থেকে বাঁচতে পরিকল্পনামাফিক শিশু মামুনকে হত্যা করে লাশ নিজের বাড়ির ছাদে এনে ফেলে রাখেন।